CWT ปลื้ม! ขายหุ้นกู้แปลงสภาพ 200 ลบ. หมดเกลี้ยง เล็งนำเงินต่อยอดธุรกิจพลังงาน
CWT ปลื้ม! ขายหุ้นกู้แปลงสภาพมูลค่า 200 ล้านบาท หมดเกลี้ยง! ชูอัตราดอกเบี้ย 5.5% ต่อปีมีอายุ 2 ปี 6 เดือน สะท้อนความมั่นใจของผู้ลงทุนที่มีต่อบริษัท เดินหน้านำเงินต่อยอดธุรกิจพลังงาน-หนุนผลงานเติบโตแข็งแกร่งระยะยาว
CWT ปลื้ม! ขายหุ้นกู้แปลงสภาพ 200 ลบ. หมดเกลี้ยง เดินหน้านำเงินต่อยอดธุรกิจพลังงาน-หนุนผลงานเติบโตแข็งแกร่งระยะยาว
11 ส.ค. 2565

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า หุ้นกู้แปลงสภาพที่เปิดขายให้กับผู้ถือหุ้นเดิมของบริษัทฯระหว่างวันที่ 3 – 9 สิงหาคม 2565 ที่ผ่านมา (รวม 5 วันทำการ) ได้รับการตอบรับอย่างดีเยี่ยม มียอดจองเข้ามาเกินจำนวนที่จัดสรร สะท้อนให้เห็นถึงความเชื่อมั่นที่นักลงทุนมีต่อปัจจัยพื้นฐานของบริษัทฯ ที่มีความแข็งแกร่ง โดยหุ้นกู้แปลงสภาพมีอายุ 2 ปี 6 เดือน อัตราดอกเบี้ย 5.5% ต่อปี จ่ายดอกเบี้ยทุก ๆ 3 เดือน จัดสรรให้ผู้ถือหุ้นตามสัดส่วนการถือหุ้น รวมมูลค่า 200 ล้านบาท พร้อมแจกวอแรนต์ CWT-W6 ฟรี จํานวนไม่เกิน 120 ล้านหน่วย โดยไม่คิดมูลค่าให้กับผู้ถือหุ้นที่ได้จองซื้อหุ้นกู้แปลงสภาพที่ออกใหม่ ในอัตราส่วน 1 หน่วยหุ้นกู้แปลงสภาพต่อ 600 หน่วย CWT-W6
โดยวัตถุประสงค์การระดมทุนผ่านการออกหุ้นกู้ในครั้งนี้ เพื่อนำเงินที่ได้รับใช้เป็นเงินลงทุนเพิ่มเติมในธุรกิจปัจจุบันตลอดจนธุรกิจในอนาคต เช่น กลุ่มธุรกิจพลังงานหรือกลุ่มธุรกิจที่ต่อเนื่อง เพื่อมุ่งสร้างผลตอบแทนที่ดีและสนับสนุนให้ผลการดำเนินงานของบริษัทปรับตัวขึ้น และเป็นเงินทุนหมุนเวียนในบริษัทฯ
“บริษัทฯขอขอบคุณผู้ลงทุนทุกท่าน ที่ไว้วางใจ และตอบรับการออกหุ้นกู้แปลงสภาพของ CWT ถือเป็นการตอกย้ำให้เห็นถึงความสำเร็จ ความเชื่อมั่นในธุรกิจ และร่วมเป็นส่วนหนึ่งในการเติบโตของบริษัทฯ เราพร้อมจะนำเงินทุนจากการจำหน่ายหุ้นกู้แปลงสภาพในครั้งนี้ เพื่อเดินหน้าธุรกิจที่บริษัทคาดว่าจะนำมาซึ่งรายได้และผลตอบแทนที่ดีต่อผู้ถือหุ้น แบ่งเป็นธุรกิจพลังงานจำนวนไม่เกิน 150 ล้านบาท และเพื่อใช้เป็นเงินทุนหมุนเวียนในการดำเนินธุรกิจและเป็นเงินทุนสำรองสำหรับธุรกิจในอนาคตไม่เกิน 50 ล้านบาท”
กรรมการผู้จัดการ CWT กล่าวอีกว่า แนวโน้มผลการดำเนินงานในช่วงครึ่งหลังปี 2565 คาดว่าจะเติบโตอย่างแข็งแกร่ง เนื่องจากบริษัทฯ ยังคงทยอยส่งมอบงานตามแผน โดยในส่วนของธุรกิจเบาะหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติม ส่วนธุรกิจ SKC มีการส่งมอบงานตามกำหนดที่วางไว้ ทำให้มั่นใจว่ารายได้รวมในปีนี้จะสามารถเติบโตได้อย่างแข็งแกร่งต่อเนื่องจากปีก่อนและยังคงเดินตามแผนงานที่วางไว้